ตำนาน WHA
บริษัท WHA ตอนนี้มีมูลค่า 60,000 ล้านบาท ทั้งที่บริษัทก่อตั้งมาเพียง 11 ปี เมื่อวานนี้มีข่าวช็อคของวงการตลาดทุนของเมืองไทย กับการจากไปของ คุณ สมยศ อนันตประยูร ประธานกรรมการบริษัท WHA
10 ก.พ. 2561

ตำนาน WHA / โดย ลงทุนแมน
บริษัท WHA ตอนนี้มีมูลค่า 60,000 ล้านบาท
ทั้งที่บริษัทก่อตั้งมาเพียง 11 ปี
ถ้าถามว่าหนึ่งในบริษัทจดทะเบียนที่เติบโตอย่างรวดเร็ว เป็นที่จับตามีใครบ้าง
หนึ่งในนั้นคงต้องมีชื่อ WHA
แม้วันนี้คุณสมยศ หนึ่งในผู้ก่อตั้งจะไม่อยู่แล้ว แต่รากฐานที่เขาได้วางเอาไว้ให้ WHA น่าจะทำให้บริษัทแห่งนี้เติบโตอย่างที่คุณสมยศได้หวังไว้
ที่มาของบริษัท WHA เป็นอย่างไร ลงทุนแมนจะเล่าให้ฟัง
คุณสมยศ อนันตประยูร อดีตนั้นเรียนจบคณะแพทย์ศาสตร์จากมหิดล แม้ใจจริงแล้วตัวเขาเองอยากจะเรียนวิศวะมากกว่า แต่ที่ต้องเรียนหมอเนื่องจากไม่อยากขัดใจพ่อแม่
หลังจากเรียนจบทำอาชีพเป็นหมอด้านสูตินรีเวชที่โรงพยาบาลศิริราช แต่ต่อมาเขาตัดสินใจหันหลังให้อาชีพหมอเพราะมองว่าอนาคตธุรกิจศูนย์กลางโลจิสติกส์ของไทยมีศักยภาพที่จะเติบโตอีกมาก จึงเป็นที่มาของการก่อตั้งธุรกิจบริหารและจัดการโลจิสติกส์
คุณสมยศ มีภรรยาที่ช่วยบริหาร WHA ด้วยคือ คุณจรีพร จารุกรสกุล โดยทั้งคู่ได้ก่อตั้ง WHA ในปี 2550
เริ่มแรกนั้นธุรกิจของ WHA คือ การพัฒนา สร้างและให้เช่าคลังสินค้า ศูนย์กระจายสินค้า และโรงงาน
โดยเป็นการพัฒนาโครงการ 2 แบบ
แบบ Built-to-Suit คือ จะเป็นการตกลงทำสัญญากับผู้เช่าก่อนที่จะเริ่มการก่อสร้าง
และแบบ Ready-Built คือ เป็นการพัฒนาโครงการแบบสำเร็จรูปไว้แล้วก่อนทำสัญญากับผู้เช่า
ซึ่งในปัจจุบันพื้นที่ให้เช่าคลังสินค้าของ WHA มีพื้นที่กว่า 2.1 ล้านตารางเมตร และมีเป้าหมายที่จะเพิ่มพื้นที่ให้เช่าเป็น 3.3 ล้านตารางเมตร ภายในปี 2563
ในปี 2553 WHA ได้ตั้งกองทุนรวมอสังหาริมทรัพย์และสิทธิการเช่า WHA พรีเมี่ยม แฟคทอรี่แอนด์แวร์เฮ้าส์ฟันด์ (WHAPF) เพื่อขายคลังสินค้าและโรงงานที่มีลูกค้าเช่าแล้วเหล่านั้นเข้ากองทุนเพื่อที่จะนำเงินก้อนนั้นไปสร้างคลังสินค้า ศูนย์กระจายสินค้า และโรงงานเพื่อรองรับลูกค้ารายใหม่
โดยที่ปัจจุบัน WHA มีทั้งกองทุนอสังหาริมทรัพย์ และทรัสต์เพื่อการลงทุนในอสังหาริมทรัพย์ (REIT) ทั้งหมด 5 กอง มีมูลค่ารวมกันกว่า 30,000 ล้านบาท
ต่อมาเพื่อเป็นการกระจายฐานรายได้นอกเหนือจากธุรกิจหลัก
ในปี 2558 คุณสมยศ เล็งเห็นโอกาสในธุรกิจพัฒนานิคมอุตสาหกรรม สาธารณูปโภคและพลังงาน WHA จึงตัดสินใจซื้อหุ้นและเป็นผู้ถือหุ้นรายใหญ่ของบริษัทเหมราช โดยหลังจากปรับโครงสร้างธุรกิจแล้วนั้น จึงกลายมาเป็น WHAUP
ปัจจุบัน WHA เป็นผู้นำด้านการพัฒนานิคมอุตสาหกรรมทั้งหมด 9 แห่ง ครอบคลุมพื้นที่กว่า 46,000 ไร่ ให้บริการลูกค้าในนิคมอุตสาหกรรมกว่า 700 บริษัทในปี 2560
การเข้าไปให้บริการสาธารณูปโภค จัดหาน้ำประปา น้ำดิบและจัดการน้ำเสียในนิคมอุตสาหกรรม รวมไปถึงพลังงาน โดยผลิตและจำหน่ายไฟฟ้าจะช่วยให้รายได้ของกลุ่มดับบลิวเอชเอมีความมั่นคงมากขึ้น เนื่องจากธุรกิจสาธารณูปโภคเหล่านี้ มีความมั่นคงของรายได้และกำไรสูง
รายได้และกำไรของ บริษัท ดับบลิวเอชเอ จำกัด (มหาชน) (WHA).
ปี 2558 รายได้ 13,102 ล้านบาท กำไร 1,954 ล้านบาท
ปี 2559 รายได้ 19,325 ล้านบาท กำไร 2,898 ล้านบาท
รายได้และกำไรของ บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) (WHAUP)
ปี 2559 รายได้ 1,468 ล้านบาท กำไร 369 ล้านบาท
คุณสมยศ เคยบอกว่า ที่ตัดสินใจเข้าตลาดหลักทรัพย์ เพราะต้องการเพิ่มศักยภาพของบริษัท ไม่ต้องการให้ธุรกิจเป็นระบบครอบครัว ถ้าลูกหลานไม่เก่งจริง จะไม่ให้มาบริหารองค์กร จะให้เป็นเพียงผู้ถือหุ้น เพราะต้องการให้คนเก่งหรือมืออาชีพมาบริหารบริษัทมากกว่า
มาวันนี้แม้คุณสมยศจะไม่อยู่แล้ว แต่สิ่งที่คุณสมยศได้ทิ้งไว้ก็คือ WHA หนึ่งในบริษัทชั้นนำด้านนิคมอุตสาหกรรม และ คลังสินค้าของประเทศไทย
และบริษัท WHA นี้ก็คงมีส่วนช่วยให้เศรษฐกิจของประเทศไทยพัฒนาขึ้นจากอดีตที่ผ่านมา รวมถึงสิ่งที่จะเป็นต่อไปในอนาคต
ขอแสดงความเสียใจ และไว้อาลัยในการจากไปของคุณสมยศ อนันตประยูร มา ณ ที่นี้
ลงทุนแมน
———————-
ติดตามบทความลงทุนแมนทุกบทความได้ ในแอปพลิเคชั่นลงทุนแมน โหลดฟรี 
———————-
Reference
-
-
-
-
-
-
-